Folketing
2004-11-23

De vidensmæssige sociale og følelsesmæssige krav i arbejdet stiger, og der sker hastige forandringer på arbejdet. Bl.a. må det forventes, at ansættelsesformerne bliver løsere, at skiftende og skæve arbejdstider bliver mere udbredte, og at der bliver mere flydende grænser mellem arbejde og privatliv. Alt dette forventes at indebære en øget risiko for udvikling af f.eks. stress. Ændret sammensætning af arbejdsstyrken med flere ældre og flere med anden etnisk baggrund kan have betydning for, hvordan arbejdsmiljøet påvirker arbejdstagerne og for, hvordan forebyggelsen kan finde sted. Eventuelle nye risikofaktorer som følge af den teknologiske udvikling vil opstå. Udviklingen kan føre til udryddelse af nogle arbejdsmiljøproblemer og opståen af andre arbejdsmiljøproblemer. Der bør derfor holdes et skarpt øje med den teknologiske udvikling for at være på forkant med eventuelle nye risikofaktorer i arbejdsmiljøet. F.eks. kan vi allerede i dag sige, at et arbejdsmiljøproblem som psykisk arbejdsmiljø fortsat vil være et vigtigt punkt på arbejdsmiljødagsordenen i de kommende år. Arbejdsulykker er et andet eksempel på et arbejdsmiljøproblem, hvor vi ved, at der fortsat vil være brug for en betydelig indsats.